มหาวิทยาลัยนอร์ท-เชียงใหม่

**มหาวิทยาลัยนอร์ท-เชียงใหม่** () เป็นสถาบันอุดมศึกษาเอกชนในประเทศไทย ก่อตั้งขึ้นเมื่อปี พ.ศ. 2542 ในนาม “วิทยาลัยนอร์ท-เชียงใหม่” โดยณรงค์ ชวสินธุ์ เป็นผู้เริ่มก่อตั้ง ตั้งอยู่เลขที่ 169 หมู่ 3 ตำบลหนองแก๋ว อำเภอหางดง จังหวัดเชียงใหม่ ต่อมาได้รับอนุญาตให้เปลี่ยนแปลงประเภทเป็น “มหาวิทยาลัยนอร์ท-เชียงใหม่” เมื่อวันที่ 26 พฤษภาคม พ.ศ. 2547 และไม่ได้เป็นสถาบันในเครือเดียวกันกับมหาวิทยาลัยนอร์ทกรุงเทพแต่อย่างใด

## ประวัติมหาวิทยาลัย
มหาวิทยาลัยนอร์ท-เชียงใหม่ ได้ก่อตั้งเป็นวิทยาลัยนอร์ท-เชียงใหม่ เมื่อปี พ.ศ. 2542 โดยณรงค์ ชวสินธุ์ เพื่อร่วมเฉลิมฉลองในวโรกาสครบรอบ 72 พรรษาของพระบาทสมเด็จพระเจ้าอยู่หัวฯ และเพื่อทดแทนคุณแผ่นดินเกิด ซึ่งผู้ก่อตั้งเป็นคนเชียงใหม่ โดยยึดถือเอาพระราชดำรัสที่ว่า "การให้เป็นความสุขที่แท้จริง การสร้างและการพัฒนาใด เสมอด้วยการให้การศึกษาไม่มี" เป็นแรงบันดาลใจ มหาวิทยาลัยนอร์ท-เชียงใหม่เป็นมหาวิทยาลัยเอกชนแห่งแรกของภาคเหนือที่เปิดสอนคณะวิศวกรรมศาสตร์และหลักสูตรรัฐประศาสนศาสตรมหาบัณฑิต และเป็นสถาบันแห่งแรกของประเทศไทยที่เปิดสาขาวิชาการจัดการการพาณิชย์อิเล็กทรอนิกส์ (E-Commerce Management) ระดับปริญญาตรี มหาวิทยาลัยได้รับใบอนุญาตจากทบวงมหาวิทยาลัยให้เปิดดำเนินการจัดการเรียนการสอนได้ เมื่อวันที่ 13 กันยายน พ.ศ. 2542

* ปีการศึกษา พ.ศ. 2543 ได้เปิดดำเนินการเรียนการสอน จำนวน 2 คณะ และ 1 ภาควิชา คือ คณะวิศวกรรมศาสตร์ คณะบริหารธุรกิจ และภาควิชาศึกษาทั่วไป
* ปีการศึกษา พ.ศ. 2545 ได้รับอนุมัติให้จัดตั้งคณะสังคมศาสตร์และมนุษยศาสตร์ และได้โอนภาควิชาศึกษาทั่วไปเข้าไปสังกัดคณะสังคมศาสตร์และมนุษยศาสตร์ (ซึ่งปัจจุบันคือคณะสังคมศาสตร์และศิลปศาสตร์)
* ปีการศึกษา พ.ศ. 2549 ได้ก่อตั้งคณะนิติศาสตร์

มหาวิทยาลัยได้รับการเปลี่ยนประเภทจากวิทยาลัยเป็นมหาวิทยาลัยนอร์ท-เชียงใหม่เมื่อวันที่ 26 พฤษภาคม พ.ศ. 2547 
ปัจจุบันเปิดสอนในระดับปริญญาตรี ระดับปริญญาโท และปริญญาเอก ใน 4 คณะ 2 วิทยาลัย คือ 
* คณะวิศวกรรมศาสตร์และเทคโนโลยี 
* คณะบริหารธุรกิจ 
* คณะสังคมศาสตร์และศิลปศาสตร์ 
* คณะนิติศาสตร์  
* วิทยาลัยนานาชาติ 
* วิทยาลัยนวัตกรรม

มหาวิทยาลัยมีเป้าหมายเพื่อมุ่งเน้นการผลิตบัณฑิตที่มีคุณภาพออกสู่สังคม โดยให้ความสำคัญยิ่งต่อการสร้างพื้นฐาน และสร้างจิตสำนึกของความเป็นคนดี มีความพร้อมและใฝ่ใจในการริเริ่มการเป็นเจ้าของกิจการของตนเอง ตลอดจนสามารถสนองต่อความต้องการของสถานประกอบการทั้งภาครัฐ และเอกชน เพื่อพัฒนาท้องถิ่น สังคม และประเทศชาติ โดยคุณลักษณะของบัณฑิตของมหาวิทยาลัยนอร์ท-เชียงใหม่ จะต้องเป็นคนดี เป็นผู้มีความประพฤติดีประพฤติชอบ เป็นผู้ที่รู้จริง ทำเป็น เก่งเทคโนโลยี ภาษาดี มีมนุษยสัมพันธ์ สามารถร่วมงานกับผู้อื่นได้อย่างมีความสุข มีความคิดริเริ่มสร้างสรรค์ มีภาวะผู้นำ มีจริยธรรม

## ตราประจำมหาวิทยาลัย
มหาวิทยาลัยนอร์ท-เชียงใหม่ ใช้สัญลักษณ์ในการประกอบเป็นตรามหาวิทยาลัย คือ ช่อชัยพฤกษ์ ลูกดิ่ง และอาม พร้อมชื่อมหาวิทยาลัยภาษาไทยและภาษาอังกฤษ 

นอร์ท หมายถึง เหนือ ในที่นี้หมายถึงภาคเหนือของประเทศไทย

เชียงใหม่ หมายถึง จังหวัดที่สำคัญทาง ภาคเหนือที่มีประวัติศาสตร์อันยาวนานกว่า 700 ปี เป็นศูนย์กลางทาง การศึกษาที่ใหญ่ที่สุดในภาคเหนือ มีทัศนีย์ภาพอันงดงาม แวดล้อมไปด้วยขุนเขา มีอากาศดีเป็นจังหวัดที่จัดได้ว่า เป็นแหล่งท่องเที่ยวที่สำคัญ นักท่องเที่ยวทั้งชาวไทยและ ชาวต่างประเทศนิยมมาท่อง เที่ยวศึกษาศิลปวัฒนธรรม สถาปัตยกรรม และธรรมชาติอันงดงาม 

ช่อชัยพฤกษ์ หมายถึง ความดี ปณิธานของผู้รับใบอนุญาตในความมุ่งมั่นอย่างแน่วแน่ ที่จะให้สถานที่แห่งนี้ เป็นสถาบันการศึกษาที่มีคุณภาพและประสิทธิภาพ สามารถประสาทวิชาความรู้ และปลูกฝังทัศนคติอันพึง ปรารถนา พัฒนาทักษะและศักยภาพของเยาวชนไทยให้เป็น พลเมืองที่ดีสืบไป 

ลูกดิ่ง หมายถึง ความมั่นคง ความแน่วแน่ หนักแน่นมีความเที่ยงตรงในวิชาชีพ ของตนความมีจุดยืนและ ยึดมั่นในหลักการแห่งตน เป็นสัญลักษณ์แห่งปัญญาและศาสตร์ ทั้งปวง แห่งความเป็นสากล 

อาม หมายถึง จิตวิญญาณ สามารถถ่ายทอดความรู้และเป็นแหล่งวิชาการที่ ผลิตองค์ความรู้ไปสู่ภูมิภาคได้ อีกทั้งยังหมายถึงพลังแห่งความ ก้าวหน้าทางวิทยาการ ซึ่งมีวิวัฒนาการอย่างไม่หยุดยั้ง

## สีประจำมหาวิทยาลัย
* สีชมพู หมายถึง ความสดใส ความสดชื่น และเป็นสีประจำวันพระราชสมภพของสมเด็จพระปิยมหาราช
* สีเหลือง หมายถึง ความสว่างนำ ทางสู่เป้าหมายที่สูงสุดของชีวิต และเป็นสีประจำวันพระราชสมภพของพระบาทสมเด็จพระเจ้าอยู่หัวภูมิพลอดุลยเดชมหาราช

## เพลงประจำมหาวิทยาลัย
* มาร์ชมหาวิทยาลัยนอร์ท-เชียงใหม่
* นอร์ท-เชียงใหม่ คู่ขวัญเวียงพิงค์
* นอร์ท-เชียงใหม่ ถิ่นนี้งดงาม
* มหาวิทยาลัยนอร์ท-เชียงใหม่
* ดอกไม้งาม
* ช่อชัยพฤกษ์ ลูกดิ่ง อาม
* ภูมิใจ นอร์ท-เชียงใหม่ 

## คณะวิชา

### คณะวิศวกรรมศาสตร์และเทคโนโลยี
* ปริญญาตรี สาขาวิชาวิศวกรรมไฟฟ้า 
* ปริญญาตรี สาขาวิชาวิศวกรรมซอฟต์แวร์
* ปริญญาตรี สาขาวิชาวิศวกรรมอุตสาหการ 
* ปริญญาตรี สาขาวิชาวิศวกรรมเครื่องกล 
* ปริญญาตรี สาขาวิชาเทคโนโลยียานยนต์
* ปริญญาโท สาขาวิชาเทคโนโลยีเครื่องสำอาง

### คณะบริหารธุรกิจ
* ปริญญาตรี สาขาวิชาการจัดการ 
* ปริญญาตรี สาขาวิชาการจัดการธุรกิจการบินและการท่องเที่ยว
* ปริญญาตรี สาขาวิชาการจัดการธุรกิจการค้าสมัยใหม่
* ปริญญาโท บริหารธุรกิจมหาบัณฑิต สาขาวิชาบริหารธุรกิจ
* ปริญญาเอก บริหารธุรกิจดุษฎีบัณฑิต สาขาวิชาการบริหารธุรกิจ

### คณะสังคมศาสตร์และมนุษยศาสตร์
* สาขาวิชารัฐประศาสนศาสตร์
* ปริญญาโท ศึกษาศาสตรมหาบัณฑิต สาขาวิชาบริหารการศึกษา
* ปริญญาโท ศึกษาศาสตรมหาบัณฑิต สาขาวิชาหลักสูตรและการสอน

### คณะนิติศาสตร์
* สาขานิติศาสตร์

### วิทยาลัยนานาชาติ
* ปริญญาตรี สาขาวิชาการจัดการ
* ปริญญาโท บริหารธุรกิจมหาบัณฑิต สาขาวิชาบริหารธุรกิจ
* ปริญญาเอก บริหารธุรกิจดุษฎีบัณฑิต สาขาวิชาการบริหารธุรกิจ 

### วิทยาลัยนวัตกรรม
* ปริญญาตรี สาขาวิชาการจัดการธุรกิจดิจิทัล
* ปริญญาโท สาขาวิชาการจัดการเชิงกลยุทธ์
* ปริญญาโท สาขาวิชานวัตกรรมการศึกษา
* ปริญญาเอก สาขาวิชาการจัดการนวัตกรรมเพื่อการพัฒนาธุรกิจ

## เอกลักษณ์ของมหาวิทยาลัยนอร์ท-เชียงใหม่
“แหล่งเรียนรู้ที่อบอุ่น”

มหาวิทยาลัยนอร์ท-เชียงใหม่ เป็นแหล่งเรียนรู้ที่อบอุ่น ในรูปแบบ Boutique University เป็นมหาวิทยาลัยขนาดเล็ก จัดตกแต่งและจัดพื้นที่ด้วยการผสมผสานความเป็นตะวันออกและวัฒนธรรมท้องถิ่นให้มีเอกลักษณ์ที่มุ่งเน้นบรรยากาศที่อบอุ่น มีกลิ่นอายวัฒนธรรมและเป็นธรรมชาติ มีบรรยากาศการจัดการเรียนการสอนและจัดกิจกรรมที่ส่งเสริมการเรียนรู้ที่หลากหลาย ดูแลนักศึกษาอย่างอบอุ่น บุคลากรให้การต้อนรับด้วยความยินดี มีไมตรีจิต เอาใจใส่ผู้รับบริการ และตอบสนองได้อย่างทันท่วงที พัฒนาคุณลักษณะนักศึกษา อาจารย์ และบุคลากร ให้มีคุณลักษณะ “Love to give : Live to care” เป็นผู้ที่ยินดีในการบริการและมีจิตอาสาให้ความช่วยเหลือ พร้อมเสียสละเวลา แรงกาย และสติปัญญา เพื่อสาธารณประโยชน์โดยไม่หวังผลตอบแทน และมีความสุขที่ได้เอื้อเฟื้อ และช่วยเหลือผู้อื่น

## อ้างอิง

หมวดหมู่:สถาบันอุดมศึกษาในจังหวัดเชียงใหม่
หมวดหมู่:สถาบันอุดมศึกษาเอกชนในประเทศไทย